als_Latn dik_Latn sag_Latn
Nuk do të ketë asnjë tolerim për bizneset të cilat vjedhin energjinë elektrike dhe pas tyre radha e arrestimeve do të jetë për konsumatorët familjarë. Vetë kreu i Ministrisë së Energjisë Damian Gjiknuri ka dalë së bashku me drejtorin e kompanisë së shpërndarjes në një inspektim në zonën superstardës Tiranë – Durrës.
Rasti konkret është ky biznes i madh, i cili furnizohet me energji përmes lidhjeve të paligjshme. Ministri Gjiknuri tha se është koha për një reformë totale në sistemin energjetik të vendit, duke nisur që nga lufta ndaj vjedhjeve dhe deri te investimet që do të bëhen në rrjet. “Nuk do të tolerojmë askënd që vjedh energjinë, ky është një biznes që ka qëllim fitimin dhe vjedh energjinë elektrike për të fituar. nuk ka kuptim! Radha do të jetë edhe për konsumatorët familjarë. Nëse nuk do të ndërhynim atëherë gjithë sistemi do të shkonte në dështim, në kolaps financiar”.
Më shumë se 650 mijë lidhje të paligjshme janë prerë gjatë këtij viti nga kompania e shpërndarjes. Kreu i OSHEE-së Arben Seferi tha se të gjitha rastet e vjedhjeve do të paditen në prokurori. Reforma në sektorin e energjisë elektrike do të prekë shumë shpejt dhe çmimin. Tarifat që do të paguajnë abonentët familjarë do të njehsohen. Aktualisht ministria është duke hartuar listën e kategorive që do të përfitojnë para nga shteti për kompensimin e energjisë. Deri tani është vendosur për shtresën e pensionistëve dhe të personave me aftësi të kufizuar.
als_Latn als_Latn als_Latn